Vor euch erbaren vorsichtigen vnde wysen herren burgermeijster vnde ratman der schtat Reuel, vnsern besundern gutten nachbarn vnde frunden, bekennen wijr burgermeijster vnde ratman der schtat Abow mit fruntlychen grusz vnde vormogen alles guttes begerende wyssentlych zw seyn wy das wnsers gnedychsten herren von Gotes wegen byschoff Erwetz dyner mit namen Hans Wychman, zeger dusses bryffes, mit vnsern mitborgern ij mit namen Peter Wij wnde Hans Goltschmit vor vnsz ysz gekomen jn sytzendem rade vnde hat vnsz clagende vorzalt wy das seijne suster selyches gedechtnis Helycke jn eurer schtat jn Got ijs vorschtoruen, welche seyne leyplyche suster beyde von vater vnde mutter gewest ys, das em dysse vorgemelten vnsere mit borgere als Peter Wij vnde Hans Goltschmyt vor vns mit wfgerackten fyngern noch geuanlycher wys jn dy heijligen bekant vnde bezewget haben, das der vorgemelte Hans Wychman der rechte vnde negeste erff seyner suster ys. Hijrume ys vnsere fruntlyche bede das yr dussern vorgenanten Hans Wychman behulflych wyllen seyn, das her moge krygen das jene das em dij thode hant von syner vorbenumpten selyches gedechtnis sustern Helyke hot zw gereychet, das wyr vm euch vnde alle den euren jn sulcher oder grössern gütlyck vorschulden. Des zw eyner bokentnis vnde meher sycherheijt der warheyt hab wyr vnser schtat segel wyssentlych auff dijssen brijff drucken lassen, der geschrijben ijs am tijngstage vor santte Jorgen des jars vnsers herren Christi mccccc vnde xvj.